Korsblomstmøll

Korsblomstmøll (Plutellidae) er en gruppe av sommerfugler som for det meste har spesialisert seg på å leve på planter i korsblomstfamilien (Brassicaceae). Dette er den eneste sommerfugl-familien som har spesialisert på denne plantefamilien, som forsvarer seg ved sennepsoljer og andre irriterende kjemikalier. Enkelte lever også på kapersfamilien (Capparidaceae). Den vanligste og best kjente arten er kålmøll (Plutella xylostella), som kan gjøre en del skade på kål. Denne er en av Norges aller vanligste sommerfugler, og er en av ganske få arter som er registrert fra samtlige fylkesdeler av Aarvik m.fl.(2000).
Det er beskrevet noe over 200 arter fordelt på en lang rekke slekter, der de fleste bare omfatter én eller to arter. Den dominerende slekten er Plutella med omtrent 60 kjente arter. Korsblomstmøllene ble tidligere regnet til den store familien spinnmøll (Yponomeutidae), og det er fortsatt noe tvil om en del slekter bør plasseres her, eller i de nærstående familiene Yponomeutidae, Ypsolophidae eller Acrolepiidae.


== Utseende ==
Små, slanke, vanligvis grå eller brunaktige møll. Hodet har lange, fremstrakte labialpalper, antennene er tynne, trådformede og omtrent halvparten så lange som forvingene. Forvingene er avlange, gjerne noe tilspissede ytterst, med lange hårfrynser rundt bakhjørnet. Bakvingene er tynne, bleke, vanligvis forholdsvis brede og avrundede med middels lange hårfrynser. De lysegrønne larvene kan blant annet kjennes på uvanlig lange vorteføtter på bakkroppen. Larvene kalles gjerne kålorm eller kålmark.


== Levevis ==
Disse møllene er spesialiserte på korsblomstfamilien (Brassicaceae) og den nærbeslektede kapersfamilien (Capparidaceae). Larvene lever enten som minerere inne i blader eller i stengler, eller i spinn utenpå bladene. Kålmøll (Plutella xylostella) er meget utbredt og vanlig. De fleste av de andre artene er mer uvanlige, for eksempel den meget like Plutella haasi som går på rublom og bare er funnet i høyfjellet i Midt-Norge.


== Systematisk inndeling / norske arter ==

Ordenen sommerfugler, Lepidoptera Linnaeus, 1758
Gruppen Glossata – Homoneura
Gruppen Coelolepida
Gruppen Myoglossata
Gruppen Neolepidoptera
Gruppen Heteroneura
Gruppen Eulepidoptera
Gruppen Ditrysia
Overfamilien Yponomeutoidea
Familien korsblomstmøll, Plutellidae
Slekten Plutella Schrank, 1802 – ca. 60 arter
kålmøll, Plutella xylostella (Linnaeus, 1758)
Plutella porrectella (Linnaeus, 1758)
Plutella hyperboreella Strand, 1902
Plutella haasi Staudinger, 1883
Slekten Rhigognostis Staudinger, 1857
Rhigognostis senilella (Zetterstedt, 1839)
Rhigognostis annulatella (Curtis, 1832)
Rhigognostis schmaltzella (Zetterstedt, 1839)
Rhigognostis incarnatella (Steudel, 1873)
Rhigognostis kuusamoensis Kyrki, 1989
Slekten Eidophasia Stephens, 1842  – 16 arter
Eidophasia messingiella (Röslerstamm, 1840)
Slekten Orthenches  – 27 arter, mange i Australia
Slekten Proditrix – 10 arter, ikke i Nord-Europa


== Kilder ==
Svenska Fjärilar
Aarvik, L., Berggren, K. og Hansen, L.O. 2000. «Catalogus Lepidopterorum Norvegiae.» Lepidopterologisk Arbeidsgruppe, Zoologisk Museum, Universitetet i Oslo, og Norsk institutt for skogforskning, Ås.
Norges sommerfugler
Australian Moths Online


== Eksterne lenker ==
(en) Korsblomstmøll – oversikt og omtale av artene i WORMS-databasen 
(en) Korsblomstmøll i Encyclopedia of Life 
(en) Korsblomstmøll i Global Biodiversity Information Facility 
(no) Korsblomstmøll hos Artsdatabanken 
(sv) Korsblomstmøll hos Dyntaxa 
(en) Korsblomstmøll hos Fauna Europaea 
(en) Korsblomstmøll hos Fossilworks 
(en) Korsblomstmøll hos ITIS 
(en) Korsblomstmøll hos NCBI 
(en) Kategori:Plutellidae – bilder, video eller lyd på Wikimedia Commons 
Plutellidae – detaljert informasjon på Wikispecies